[{"text_idx": "#000000", "text": "\u201cKrio de Morto\u201d post kelkjara pau\u0306zo brue reaperis en Arkones (Fotis Z\u030caneta Nowak)"}, {"text_idx": "#000001", "text": "Pasis nur kelkaj jaroj post translokig\u0302o de Arkones al la Fervojista domo c\u0302e la strato Niepodleg\u0142os\u0301ci en Poznano, sed la loko jam farig\u0302is kara kaj preskau\u0306 tradicia por c\u0302iujaraj partoprenantoj de la arang\u0302o. La pola nomo de la strato signifas \u201cSendependeco\u201d kaj g\u0302i ideale kongruas kun la etoso de la ARtaj KONfrontoj en ESperanto. Temas pri la sento, kiu okulfrapas (kaj orelfrapas!) tuj kiam oni eniras la kongresejon \u2013 de libera, seng\u0302ena kaj vasthorizonta arta sinesprimo \u2013 kompreneble en Esperanto, sed ne nur pri g\u0302i. La festivalo lau\u0306 sia enhavo klare dividig\u0302as al prelega kaj vesperprograma partoj. Kvankam la vespera programo estas tradicie rigardata kiel pli grava, lau\u0306 mi, ambau\u0306 ili meritas pli detalan trarigardon.\nPrelegoj (da ili en la 28a ARKONES estis pli ol 20) temis c\u0302efe pri literaturo, poezio, strukturo de Esperanto au\u0306 Esperanto-movado, vaste komprenata. Kelkaj submetig\u0302as al c\u0302iuj tiuj kategorioj samtempe (ekzemplo: Prezentig\u0302o de Esperanto eldonejoj, gazetoj kaj radioj). Ne mankis prelegoj landsciencaj kaj privojag\u0302aj (unu el la plej interesaj por mi estis La nuntempa Brazilo, pliproksimiginta al mi tiun foran de Eu\u0306ropo landon)."}, {"text_idx": "#000002", "text": "Dum la taga programo trovig\u0302is loko ankau\u0306 por teatraj kaj filmaj spektigadoj. Nekutima miksig\u0302o de la du g\u0302enroj estis multimedia unuaktora spektaklo Galileo de Sas\u0302a Pilipovic\u0302, preskau\u0306 rekte aludanta al la situacio kun Esperanto kaj komparanta porveran batalon de Galileo kun niaj penoj diskonigi la Lingvon Internacian. Ec\u0302 pli grandan favoron de publiko elvokis la teatraj\u0302o Historio de Universalaj Kongresoj de Esperanto de Sas\u0302a Pilipovic\u0302 kaj Georgo Handzlik. Kompareblan sukceson atingis premiero de la nova verko de renoma reg\u0302isoro Roman Dobrzyn\u0301ski \u2013 filmo pri estado de Ludoviko Zamenhof en la 1912a jaro en la germana kuracurbeto Bad-Salzbrunn (nun: Szczawno-Zdro\u0301j en Pollando) kaj pri nunaj iniciatoj de lokaj esperantistoj en tiu Zamenhof-loko."}, {"text_idx": "#000004", "text": "La vesperaj programoj abundis je koncertoj. Dum la malferma vespero au\u0306skultantojn lirike enmeditigis Georgo Handzlik, kaj poste JoMo senkompate dancigis ilin per siaj klasikaj\u0302oj. La dua vespero devis esti pli ekzota \u2013 vizitantoj de Arkones atendis la regean Zhou-Mack kaj la inferan Krio de Morto (s\u0302ajnas, ke la organizantoj celis c\u0302iuvespere kapti publikon per stila kontrasto). Bedau\u0306rinde, Zhou-Mack ne aperis en Poznano, kaj Krio de Morto devis krikantadi g\u0302is la lasta bis-kanto \u2013 malgrau\u0306 la muziko, nekutime \u201cpeza\u201d por Esperantujo, la koncerto kolektis multajn muzikemulojn."}, {"text_idx": "#000005", "text": "Arkones estis kaj dau\u0306re restas unu el la plej unik-etosaj esperantistaj renkontig\u0302oj \u2013 artaj\u0302oj, pendantaj surmure en la koridoro, kafotabletoj, c\u0302e kiuj vigle interparolas Esperanto-kantistoj, Esperanto-aktoroj, Esperanto-eldonistoj kaj \u201ckonsumantoj\u201d de ilia laboro. Ec\u0302 la fakto, ke dum c\u0302i-jara Arkones funkciis tri (!) libroservoj, klare montras la intelektan kaj kulturan nivelon de la arang\u0302o (ne c\u0302iu esperantista renkontig\u0302o havas almenau\u0306 unu!). Mi esperas, ke tia vizitindaj\u0302o, kia Arkones, dau\u0306re kreskos je nombro de kultursoifaj partoprenantoj, interesaj prelegoj kaj kvalitaj koncertoj."}]